Benneꞌ xíchaje̱ caꞌ chee̱ judío caꞌ,
benneꞌ zaj zre̱ꞌe̱ Jerusalén,
gulesel-le̱ꞌ bxruze caꞌ,
ne xrtia Leví,
benneꞌ caꞌ dxelune̱ꞌ zrin chee̱ xudauꞌ,
naꞌ belezrine̱ꞌ lau Juan chee̱ xuluche̱be xánnie̱ꞌ le̱ꞌ nu naque̱ꞌ.
Beche̱be Juan du lazre̱ꞌ,
gunné̱ꞌ:
―Quebe nacaꞌ nedaꞌ Cristo.
(Dizraꞌ nigá zéaje̱ na Benneꞌ guche̱be lazreꞌ Dios sel-le̱ꞌ.)
Nadxa buluche̱be̱ꞌ le̱ꞌ:
―¿Nuzra nacuꞌ?
¿Nacuꞌ Elías,
bénneaꞌ bchálaje̱ꞌ waláz chee̱ Dios?
Beche̱be Juan:
―Cabí.
Naꞌ buluché̱bequeze̱ꞌ le̱ꞌ:
―¿Nacuꞌ bénneaꞌ dxal-laꞌ le̱ꞌe̱,
ne guchalaje̱ꞌ waláz chee̱ Dios,
ca da gunná Moisés dxal-laꞌ gaca na?
Le̱ꞌ beche̱be̱ꞌ:
―Cabí.
Nadxa buluché̱bedxaqueze̱ꞌ le̱ꞌ:
―¿Nuzra nacuꞌ?
Dxun na ba xen gataꞌ bi xeché̱bentuꞌ chee̱ benneꞌ gulesel-le̱ꞌ netuꞌ.
¿Bi dxennáquezuꞌ nu nacuꞌ?
Juan beche̱be̱ꞌ:
―Nedaꞌ nacaꞌ bénneaꞌ naxúaj na ca naca chee̱ꞌ lu xiche chee̱ Dios,
da dxenná:
Wen chiꞌi tu benneꞌ dxebezre xe̱ꞌe̱ le̱ꞌe̱ xixreꞌ laweꞌ lataj,
dxenné̱ꞌ:
“Le salaj tu neza li naga te Xránadxu.”
Naquen cáte̱ze gunná Isaías,
bénneaꞌ bchalaje̱ꞌ waláz chee̱ Dios.
Benneꞌ xudauꞌ fariseo caꞌ gulesel-le̱ꞌ benneꞌ caní chee̱ cheajlechálajle̱ne̱ꞌ Juan.
Le̱ꞌ buluche̱be̱ꞌ le̱ꞌ:
―Che lueꞌ quebe nacuꞌ Cristo,
ne Elías,
ne bénneaꞌ dxal-laꞌ xedajchalaje̱ꞌ waláz chee̱ Dios,
¿bi xel-laꞌ dxenná bea napuꞌ dxuchúꞌ bénneache nisa?
Juan guzre̱ꞌ benneꞌ caꞌ:
―Nedaꞌ dxuchúaꞌ bénneache nisa lu nísaze.
Zua tu benneꞌ ládujla leꞌe quebe nézele ca szren naque̱ꞌ.
Benneꞌ nigá ze̱ꞌe̱ ca te chiaꞌ nedaꞌ,
naꞌ zúaqueze̱ꞌ nédxudxa ca nedaꞌ.
Quebe zacaꞌ nedaꞌ cuéajaꞌ zrele̱ꞌ da xuꞌu niꞌe̱.
Xúgute̱ da caní guca na lu xe̱zr la xu chee̱ xe̱zre Betábara,
da zua na chaláꞌa xe̱gu Jordán naga dxalaj gubizra,
naga zua Juan dxuchúe̱ꞌ bénneache nisa.
Zra xula bleꞌe Juan dxezrín Jesús naga zue̱ꞌ,
naꞌ gunné̱ꞌ:
―¡Le nnaꞌxque!
Benneꞌ nigá naque̱ꞌ Zrílaꞌdauꞌ chee̱ Dios,
cue̱ꞌ dul-la zaj nabaga bénneache.
Nedaꞌ bchálajaꞌ ca naca chee̱ꞌ gate gunnéaꞌ:
Te chiaꞌ nedaꞌ za tu benneꞌ naque̱ꞌ szrendxa ca nedaꞌ laweꞌ da zúaqueze̱ꞌ nédxudaute̱ ca nedaꞌ.
Nédaꞌquezaꞌ quebe gunezdaꞌ nu naque̱ꞌ.
Blaꞌa dxuchúaꞌ bénneache nisa chee̱ xeleneze xe̱zre Israel nu Benneꞌ naca Le̱ꞌ.
Cáꞌanqueze gunná Juan:
―Nedaꞌ bleꞌedaꞌ Beꞌ Láꞌazxa bétaje̱ꞌ xabáa ca tu bgugu chíchedauꞌ,
ne begáꞌanale̱ne̱ꞌ Benneꞌ nigá.
Nedaꞌ quebe ne nezdaꞌ nu naque̱ꞌ.
Dios naꞌ nasel-le̱ꞌ nedaꞌ chee̱ guchúaꞌ bénneache nisa,
Le̱ꞌ guzre̱ꞌ nedaꞌ:
“Gate leꞌenuꞌ Beꞌ Láꞌazxa xétaje̱ꞌ xegáꞌanale̱ne̱ꞌ tu benneꞌ,
Benneꞌ nigá gune̱ꞌ da zéaje̱ xel-laꞌ dxedxúa nisa,
guzúe̱ꞌ Beꞌ Láꞌazxa lu xichaj lázrdaule.”
Naꞌa ba bleꞌedaꞌ guca da nigá,
ne dxexeche̱baꞌ nácaqueze Benneꞌ nigá Zriꞌine Dios.